b'\n_START_ARTICLE_\nCyrix Cx486\n_START_PARAGRAPH_\nCyrix Cx486 oli Cyrixin ensimm\xc3\xa4inen suoritin. Se julkaistiin toukokuussa 1992. Aikaisemmin Cyrix oli valmistanut matematiikkasuorittimia._NEWLINE_Cx486 oli seuraajansa Cyrix Cx5x86:n kanssa hybridisuoritin. Se sis\xc3\xa4lsi uuden sukupolven suorittimen ominaisuuksia (t\xc3\xa4ss\xc3\xa4 tapauksessa Intel i486:n), mutta sopi edelt\xc3\xa4j\xc3\xa4ns\xc3\xa4 suoritinkantaan (Intel 80386:n). Se k\xc3\xa4ytti 25, 33 tai 40 megahertsin kellotaajuutta. Se sis\xc3\xa4lsi 486:n k\xc3\xa4skykannan sek\xc3\xa4 1 kilotavu L1-v\xc3\xa4limuistia. Pienen v\xc3\xa4limuistin sek\xc3\xa4 hitaan 386:n v\xc3\xa4yl\xc3\xa4n takia Cx486 ei p\xc3\xa4rj\xc3\xa4nnyt Intelin tai AMD:n 486:lle nopeudessa. Sen etuna oli kuitenkin se, ett\xc3\xa4 sen rinnalle pystyi asentamaan 387-matematiikkasuorittimen, mik\xc3\xa4 paransi suorituskyky\xc3\xa4._NEWLINE_Cx486 oli saatavana kahtena eri mallina: Cx486SLC ja Cx486DLC._NEWLINE_Intelin pudotettua oman mallistonsa hintoja Cyrix ei kyennyt en\xc3\xa4\xc3\xa4 myym\xc3\xa4\xc3\xa4n suoritinta tarpeeksi, joten se julkaisi 486:n kanssa yhteensopivan suorittimen 1993.\n_START_SECTION_\nCx486SLC\n_START_PARAGRAPH_\nCx486SLC vastasi 80386SX:\xc3\xa4\xc3\xa4, eli siin\xc3\xa4 oli 16-bittinen ulkoinen v\xc3\xa4yl\xc3\xa4. Cx486SLC:t\xc3\xa4 k\xc3\xa4ytettiin halvoissa PC-klooneissa sek\xc3\xa4 sen pienen virrankulutuksen takia kannettavissa tietokoneissa.\n_START_SECTION_\nCx486DLC\n_START_PARAGRAPH_\nCx486DLC vastasi 80386DX:\xc3\xa4\xc3\xa4. Cx486DLC oli suosittu tietokoneharrastajien keskuudessa edullisen hintansa sek\xc3\xa4 kohtuullisen suorituskyvyn ansiosta.'